སྐབས་སུ་བབ་པར་འཇམ་དཔལ་དབྱངས་དངོས་འཇུ་མི་ཕམ་རིན་པོ་ཆེའིདགོངས་གཏེར་ལས་བྱོན་པའི་གླིང་རྗེ་གེ་སར་རྒྱལ་པོའི་དག་སྣང་ཆོས་སྐོར་ལས་གླིང་བྲོ་བདེ་ཆེན་རོལ་མོ་ཞེས་པར་ལེའུ་ཚན་བཞི་དང་རྟེན་འབྲེལ་ལམ་ཡག་ཅེས་པའི་ལེ་ཚན་གཅིག་བཅས་མཛད་པ་རྣམས་རྩ་བར་བྱས་ཏེ།བོད་ཀྱི་སྲིད་སྐྱོང་རྒྱལ་ཟུར་རྭ་སྒྲེང་སྐུ་ཕྲེང་ལྔ་པ་རིན་པོ་ཆེསགླིང་བྲོའི་སྲུབ་འཇུག་ཁ་སྐོང་ཞུས་ཏེ་ལེའུ༡༢ཀྱི་བདག་ཉིད་ཅན་མཛད་ཅིང་ཉིད་ཀྱིས་སྐྱོང་འོས་གདན་ས་རྭ་སྒྲེང་དགོན་པར་འཁྲབ་སྲོལ་དབུ་འབྱེད་གནང་སྐབས་རྒྱལ་ཟུར་རྭ་སྒྲེང་རིན་པོ་ཆེས་བྲོ་དཔོན་དུ་མདོ་ཁམས་སྒོམ་སྡེ་ནང་ཆེན་ནས་ཡིན་པའི་སྟག་གསར་ཚང་ནོར་བཟང་ལགས་བསྐོ་བཞག་དང་འབྲེལ་ཕལ་ཆེར་༡༩༤༧བར་ལོ་ཤས་འཁྲབ་སྟོན་ཞུས་ཚོད།ཆབ་སྲིད་དུས་འགྱུར་དབང་གིས་རྭ་སྒྲེང་བྲོ་དཔོན་ནོར་བཟང་རྒྱ་གར་དུ་འབྱོར་རྗེས་དང་ཐོག་རྒྱ་གར་ལྷོ་ཤར་ཨོ་རེ་ས་ཕུན་ཚོགས་གླིང་གཞིས་སྒར་དུ་གཙོ་བོ་སྔ་འགྱུར་བསྟན་པའི་སྲོག་ཤིང་སྐྱབས་རྗེ་བདུད་འཇོམས་རིན་པོ་ཆེས་བཀའ་འབྲེལ་དབུགས་དབྱུང་གིས་རྒྱལ་ཟུར་རྭ་སྒྲེང་རིན་པོ་ཆེས་ཕྱོགས་བསྒྲིགས་གླིང་བྲོའི་བསྟན་པའི་མེ་རོ་བསྐྱར་གསོ་གནང་འདུགརིམ་པའི་རྭ་སྒྲེང་བྲོ་དཔོན་ནོར་བཟང་ནས་བརྒྱུད་པའི་གླིང་བྲོ་ཚོགས་ཁག་ཨོ་རེ་ས་གཞིས་ཆགས་དང་།བལ་ཡུལ་རྒྱལ་ས།རྒྱ་གར་ཤར་ཕྱོགས་ཨ་རུ་ན་ཅལ་མངའ་སྡེའི་ཊུ་ཊིང་སོགས་གང་སར་ཁྱབ་བརྡལ་བྱུང་བ་དང་།ལྷག་པར་དུ་མདོ་ཁམས་ཚ་སྟོད་རི་དགོན་བཀྲ་ཤིས་ཆོས་གླིང་གི་རི་བླའི་གདུང་འཛིན་ལྕམ་དྲལ་རྣམས་ནས་ཀྱང་རྭ་སྒྲེང་བྲོ་དཔོན་ནོར་བཟང་ནས་བརྒྱུད་པའི་གླིང་བྲོ་གཞིས་བྱེས་གཉིས་སུ་རྒྱུན་མཐུད་དར་སྤེལ་མཛད་འདུག